NWR วางเป้ารายได้ปีนี้โต 50% ตุนแบ็กล็อกแน่นเฉียด 4 หมื่นลบ. พร้อมลุยประมูลงานเพิ่ม
NWR วางเป้ารายได้ปีนี้โต 50% ตุนแบ็กล็อกแน่นเฉียด 4 หมื่นลบ.เล็งประมูลงานเพิ่มอีก 2.7 หมื่นลบ.
NWR วางเป้ารายได้ปีนี้โต 50% ตุนแบ็กล็อกแน่นเฉียด 4 หมื่นลบ. เล็งประมูลงานเพิ่มอีก 2.7 หมื่นลบ.
9 มิ.ย. 2565

นายปสันน สวัสดิ์บุรี รองกรรมการผู้จัดการอาวุโส บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทฯ ตั้งเป้ารายได้ปี 65 เติบโตไม่ต่ำกว่า 30-50% จากปีก่อนอยู่ที่ 11,212.85 ล้านบาท ขณะที่ไตรมาส 1/65 ทำได้แล้ว 3,512.57 ล้านบาท และยังสามารถพลิกกลับมามีกำไรสุทธิแล้วที่ 27.36 ล้านบาท หลังจากปี 64 มีผลขาดทุนสุทธิที่ 768.34 ล้านบาท โดยเป็นผลมาจากสถานการณ์โควิด-19 ที่คลี่คลาย ซึ่งจะเห็นการฟื้นตัวอย่างต่อเนื่องไปในทุกๆ ไตรมาส
ทั้งนี้บริษัทฯ ยังตุนงานในมือ (Backlog) สูงเป็นประวัติการณ์เกือบ 40,000 ล้านบาท โดยเป็นงานที่ได้มีการเซ็นสัญญาไปแล้วเกือบทั้งหมด คาดว่าจะสามารถรับรู้รายได้ในปีนี้ไม่ต่ำกว่า 40% และอยู่ระหว่างติดตามงานใหม่เพิ่มเติมอีก 27,172 ล้านบาท โดย 50% จะเป็นงานโครงการโรงไฟฟ้า ทั้งขนาดใหญ่ กลาง เล็ก ทั้งของภาครัฐและเอกชน, โครงการก่อสร้างท่าเรือ, ระบบร่าง และทางด่วน เป็นต้น คาดหวังได้งานราว 10-15% ซึ่งปัจจุบันได้งานไปแล้วราว 10,500 ล้านบาท และคาดจะได้งานรวมทั้งสิ้น 14,000 ล้านบาทภายในสิ้นปีนี้ ส่งผลให้บริษัทฯ จะมี Backlog สะสมสูงกว่า 30,000 ล้านบาท สนับสนุนให้มีรายได้ต่อเนื่องไปอีก 3 ปี
สำหรับต้นทุนเหล็กและน้ำมันที่ปรับตัวสูงขึ้น บริษัทฯ ยังมีการบริหารจัดการได้ดี โดยงานในมือที่มีอยู่จะรองรับไปถึง 3 ปี คาดว่าราคาวัสดุจะเปลี่ยนแปลงไปตามระยะเวลา ส่วนงานที่รอเข้าประมูลจะมีการตั้งงบสำรอง เผื่อค่าวัสดุสูงกว่างบประมาณที่วางไว้ อย่างไรก็ตามงานที่มีอยู่และเตรียมเข้าประมูลส่วนใหญ่จะมุ่งเน้นไปที่งานภาครัฐเป็นหลัก ทำให้บริษัทฯ สามารถผลักภาระ หรือเรียกเก็บกับทางภาครัฐได้ ในกรณีที่ราคาวัสดุปรับตัวขึ้น (ค่า K)
ส่วนธุรกิจอสังหาริมทรัพย์ โครงการ Baranee Park ร่มเกล้า มูลค่าโครงการ 1,000 ล้านบาท มีการขายไปแล้วราว 42% และโอนกรรมสิทธิ์ไปแล้ว 37%, โครงการ Baranee Residence รังสิตคลอง 3 มูลค่าโครงการ 850 ล้านบาท มีการขายไปแล้วราว 98% และโอนกรรมสิทธิ์ไปแล้ว 97% ปัจจุบันเหลือขายเฉพาะบ้านตัวอย่าง, โครงการ Aspen Condo Lasalle เฟส A มูลค่าโครงการ 780 ล้านบาท มีการขายไปแล้วราว 99% และโอนกรรมสิทธิ์ไปแล้ว 99% เหลืออีก 1 ยูนิตเท่านั้น, โครงการ Aspen Condo Lasalle เฟส B มูลค่าโครงการ 750 ล้านบาท ขายไปแล้วราว 96% และโอนกรรมสิทธิ์ไปแล้ว 95%, โครงการ Aspen Condo Lasalle เฟส C มูลค่าโครงการ 821 ล้านบาท ขายไปแล้วราว 47% และโอนกรรมสิทธิ์ไปแล้ว 38% ขณะที่โครงการร่วมทุน (NWR ถือหุ้น 40%) โครงการบ้านจัดสรร อิสระบางนา มูลค่าโครงการ 2,600 ล้านบาท ขายไปแล้วราว 28% และโอนกรรมสิทธิ์ไปแล้ว 19%
พร้อมกันนี้บริษัทฯ ยังอยู่ระหว่างการพัฒนาโครงการบ้านเดี่ยว 1 โครงการ โดยอยู่ในช่วงของการออกแบบและดำเนินการก่อสร้าง คาดว่าจะสามารถเปิดตัวได้ในช่วงปลายปีนี้ และคอนโดมิเนียม 1 โครงการ ซึ่งอยู่ในช่วงของการออกแบบและขออนุญาต EIA คาดว่าจะเปิดตัวและขายได้ในปี 66